Tá sé fógartha ag Sinn Féin go bhfuil siad chun glacadh le moltaí Rialtais na hÉireann agus na Breataine chun an rialtas díláraithe sa Tuaisceart a bhunú arís.

Bhí cruinniú ag Ard-Chomhairle Shinn Féin i mBéal Feirste inniú lena raibh á mholadh a phlé.

D'fhógair an SDLP tráthnóna freisin go bhfuil siadsan sásta a bheith páirteach arís i bhfeidhmeannas Stormont.

Tá sé ráite cheana féin ag an DUP go dtacóidh siadsan leis na moltaí réitigh. Tá Páirtí Aontachtach Uladh agus Páirtí an Alliance fós ag déanamh a marana ar an dréachtshocrú.

Meastar anois go mbunófar feidhmeannas Stormont gan mhoill. Tuairiscítear go deimhin go bhféadfadh an feidhmeannas agus an comhthionól araon teacht le chéile amárach.

Tá trí bliana caite ó scoireadh an feidhmeannas de bharrr easaontais faoin gclár polaitíochta, Acht Gaeilge san áireamh.

Níos túisce, dúirt ceann comhairle Chomhthionól Stormont Robin Newton nach dtabharfaidh sé ar ais an comhtionól nó go ngeallfaidh na páirtithe polaitíochta ar fad go bhfuil siad ag tacú leis an gcomhaontú atá foilsithe ag Rialtais na Breataine agus na hÉireann.

Dúirt an Tánaiste Simon Coveney gur dul chun cinn mór é an moladh réitigh i leith na Gaeilge sa Tuaisceart agus iarrachtaí ar bun feidhmeannas Stormont a bhunú arís.

Moltar go dtabharfaí aitheantas oifigiúil don Ghaeilge sa Tuaisceart, go mbunófaí Oifig Choimisnéara Teanga agus go gcuirfí áiseanna aistriúcháin ar fáil. Tabharfar aitheantas oifigiúil don Ultais freisin.

Tá sé i gceist oifig a bhaineann le cúrsaí féiniúlachta agus cultúir a bhunú freisin ach níl sé soiléir fós cén ról go baileach a bheas aige.

Dúirt Simon Coveney gurb é an moladh faoin nGaeilge an chuid is íogaire ar fad den cháipéis atá curtha faoi bhráid na bpáirtithe polaitíochta ó thuaidh ag Rialtais na hÉireann agus na Breataine.